飲後戲示弟子
作者：白居易
朝代：唐

paragraphs: 吾爲爾先生，爾爲吾弟子。
孔門有遺訓，復坐吾告爾。
先生饌酒食，弟子服勞止。
孝敬不在他，在茲而已矣。
欲我少憂愁，欲我多歡喜。
無如醞好酒，酒須多且旨。
旨即賓可留，多即罍不恥。
吾更有一言，爾宜聽入耳。
人老多憂貧，人病多憂死。
我今雖老病，所憂不在此。
憂在半酣時，尊空座客起。